‘માનવીનું જીવન સુખમય થાય' એ સહકારિતાનું એક માત્ર લક્ષ્ય છે. ‘અમૂલ'ની સહકારી ધોરણની દૂધઉત્પાદન પ્રવૃતિ દ્વારા આજે ગુજરાતના છત્રીસ લાખ થી વધુ પરિવારો આર્થિક સમૃદ્ધ બન્યા છે. ગામડાંમાં રહેતી માતાઓ-બહેનો આત્મનિર્ભર બની છે. નોકરિયાતની જેમ મહિને નહીં, પણ પ્રતિ ૧૫ દિવસે દૂધઉત્પાદન પ્રવૃતિના રોકડ રૂપિયા હાથમાં આવતાં બહેનોનો આત્મવિશ્વાસ બુલંદ બન્યો છે. ‘અમૂલ'ની સહકારી પ્રવૃતિની સફળતા માટે માતાઓ-બહેનોની શિસ્ત અને કાળીમજૂર કારણભૂત છે. તેમજ પારદર્શક, દૂરંદેશી અને ભવ્ય ‘વિઝડમ' ધરાવનાર ત્રિભોવનદાસ પટેલ, ડૉ. વર્ગિસ કુરિયન, માનસિંહભાઈ પટેલ, ગલબાકાકા અને ભુરાભાઈ સહિતના મહામાનવીઓએ નિષ્ઠાથી માનસ-દિકરી ‘અમૂલ- બેબી ગર્લ'નું જતન કર્યું છે. આજે ‘અમૂલ : બેબી ગર્લ' ફક્ત સહકારિતા પૂરતી સિમિત નથી, પણ દુનિયાના કોર્પોરેટ વર્લ્ડમાં ‘અમૂલ – બેબી ગર્લ'નું માનભેર નામ લેવામાં આવે છે. ‘અમૂલ' એ વિશ્વમાં ગુજરાત અને ભારતને ગૌરવ અપાવ્યું છે.